钦定古今图书集成/历象汇编/岁功典/第068卷 > 《广东志书》 > 中元对客 赵舜举
## 钦定古今图书集成/历象汇编/岁功典/第068卷 > 《广东志书》 > 中元对客 赵舜举

京国中元日，微风暑乍收。鹊飞明月树，人汎洞箫舟。
且喜深杯满，休嗟大火流。盂兰僧社近，钟鼓杂更筹。

《寿阳记》：“赵伯符为豫州刺史，立义楼。每至七月半，乃
于楼上作乐，楼下男女盛饰游观行乐。”

《杜子春传》：杜子春者，周隋间人，少落魄，不事家产，方
冬衣破腹空，徒行长安中有一老人与钱二百万，不
告姓名而去，一二年间，稍稍而尽，叹于市门，发声而
老人到，与钱一千万。不三四年，贫过旧日，复遇老人
于故处，与三千万。子春曰：“吾落魄邪游，生涯罄尽，亲
戚无相顾者，独此叟三给我，我何以当之，因谓老人”
曰：“感叟厚惠，唯臾所使。”老人曰：“吾心也。子来岁中元，
见我于老君双桧下。”及期而往，老人方啸于二桧之
阴，遂与登华山云台畔。

《开元天宝遗事》：“明皇在便殿，甚思姚元崇论时务。七
月十五日，苦雨不止，泥泞盈尺。上令侍御者抬步辇
召学士来。”时元崇为翰林学士，中外荣之。自古急贤
待士，帝王如此者，未之有也。

《唐书王缙传》：缙上言，“国家庆祚灵长，福报所冯，虽时
多难，无足道者。禄山、思明，毒乱方煽，而皆有子祸。仆
固怀恩临乱而踣西戎内寇，未及击辄去，非人事也。
故帝信愈笃。七月望日，宫中造盂兰盆，缀饰镠琲，设
高祖以下七圣位，幡节衣冠皆具，各以帝号识其幡，
自禁内分诣道佛祠，铙吹鼓舞，奔走相属。是日立仗”，
百官班光顺门，奉迎导从，岁以为常。群臣承风，皆言
“生死报应”，故人事置而不修。《大历》政刑，日以堙陵，由
缙与元载、杜鸿渐倡之也。

《唐会要》：贞元七年七月癸酉，中元日，幸章敬寺，赋诗
九韵，皇太子进和，兼题于壁，百僚毕和。后京尹薛玨
请以上诗序，皇太子书刻于石而填以金，从之。
《唐六典》中尚署“七月十五日进盂兰盆。”

《龙城录》：贾宣伯爱金华山，即今双谿别界，其北有仙
洞，俗呼为刘先生隐息处。其内有三十六室，广三十
六里，石刻上以松炬照之云：“刘严字仲卿，汉室射声
校尉。”当恭显之际，极谏被贬于东，辄隐迹于此，莫知
所终，即道士萧至元所记也。山口人时得玉篆牌，俗
传刘仲卿每至中元日来降洞中，州人祈福，寻谿口
边，得此者，当巨富。

《杜阳杂编》：“元和八年，大轸国贡碧麦、紫米。碧麦大于
中华之麦，粒表里皆碧，香气如粳米，食之体轻，久则
可以御风。紫米有类苣蕂，炊一升得饭一㪷，食之令
人髭发缜黑，颜色不老，久则后天不死。上因中元日
荐于元元皇帝，故当时道士有得食者。”

《云笈七签》：“僖宗皇帝中和元年辛丑七月十五，诏内
臣元易简、刺史王兹、县令崔正规，与朕诣青城山修
醮，封为五岳大人希夷真君。”是时县界亢旱，苗谷将
燋，封醮之后，龙吟于观侧溪中，风雨大至，枯苗再茂，
县境乃丰。

《洽闻记》：“河州凤林关有灵岩寺，每七月十五日，溪穴
流出圣柰，大如盏，以为常。”

《录异记》：“蜀乾德元年七月十五日庚辰，降诞广圣节，
堋口镇将王彦徽于罗真人宫内得白龟以进。”
《宋史礼志》：“太平兴国二年七月中元节，御东角楼观
灯，赐从官宴饮。”

《钱氏世家》：太平兴国三年，封俶为淮海国王，仍改赐
“宁淮镇海崇文耀武宣德守道功臣，即以礼贤宅”赐
之。体貌隆盛，冠绝一时。是岁七月中元，京城张灯，令
有司于俶宅前设灯山，陈声乐以宠之。

《茅亭客话》：范处士名德昭，蜀人也，不知所修之道，著
《通宗论》《契真刊谬论》《金液还丹论》。伪蜀主频召入内，
问道称旨，颇优礼之。处士谈论多及物情，以鉴戒为
先。蜀人每中元节多生五谷，俗谓之盆草，盛以供佛。
初至时，介意禁触，谓尝有雷护之，既中元节后即弃
之粪壤。处士太息曰：“岂知圣人则天之明，生其六气，
因地之性，用其五行。斲水为耜，揉木为耒。耒耨之利以教天下，播种五谷，以育于人。而不知天地生育之
恩，轻弃五谷如是，宜乎神明不祐，而云获祸，悲夫！”
《东京梦华录》：“七月十五日，中元节，先数日，市井卖冥
器，靴鞋、悫头帽子、金犀假带，五彩衣服，以纸糊架子
盘游出卖。潘楼并州东西瓦子，亦如七”夕耍闹处，亦
卖果食种生花果之类，及印卖《尊胜目连经》。又以竹
竿斫成三脚，高三五尺，上织灯窝之状，谓之“盂兰盆”，
挂搭衣服，冥钱在上焚之。构肆乐人，自过七夕，便般
《目连经》救母杂剧，直至十五日止，观者增倍。中元前
一日，即卖楝叶，享祀时铺衬卓面，又卖麻谷窠鬼，亦
是系在卓子脚上，乃告祖先秋成之意。又卖鸡冠花，
谓之“洗手花。”十五日供养祖先，素食才明，即卖穄米
饭，巡门叫卖，亦告成意也。又卖转明菜、花花、油饼、馂
豏、沙豏之类。城外有新坟者，即往拜埽。禁中亦出车
马，诣道者院谒坟。本院官给祠部十道，设大会，焚钱
山祭军阵亡殁，设孤魂道场。

《乾淳岁时记》：七月十五日，道家谓之“中元节”，各有斋
醮等会。僧寺则于此日作盂兰盆斋，而人家亦以此
日祀先，例用新米、新酱、冥衣、时果、彩段、面棋，而茹素
者几十八九，屠门为之罢市焉。

《老学庵笔记》：老叶道人，龙舒人。不食五味。年八十八，
平生未尝有疾。弟子曰：“小道人极愿悫尝归淮南省
亲。”至七月望日，邻有住庵僧，召老叶饭，饭已亟辞归。
问其故，则曰：“小道人约今日归矣。”僧笑曰：“相去二三
千里，岂能必如约哉？”叶曰：“不然，此子平日未尝妄也。”
僧乃送之归，及门，小道人者已弛担矣。

山家清供，温陵人。前中元数日，以水浸黑豆，暴之及
芽，以糠皮置盆内，铺沙植豆，用板压，及长则覆以桶，
晓则晒之。中元则陈于祖宗之前，越三日出之，洗焯，
渍以油盐苦酒、香料，可为茹卷，以麻饼尤佳。色浅黄，
名“鹅黄豆。”生。

《金史太祖本纪》：“收国元年七月十五日，拜天射柳，岁
以为常。”

熙朝乐事。七月十五日，俗传为中元节，地官赦罪之
辰，人家多持斋诵经，荐奠祖考，摄孤判斛，屠门罢市。
僧家建盂兰盆会，放灯西湖及塔上河中，谓之照冥
官府，亦祭郡厉邑厉坛。张伯雨《西湖放灯》诗云：“共泛
兰舟灯火闹，不知风露湿青冥。如今池底休铺锦，此
夕槎头直挂星。烂若金莲分夜炬，空于云母隔秋屏。
却怜牛渚情狂甚，苦欲燃犀走百灵。”刘邦彦诗云：“金
莲万朵漾中流，疑是潘妃夜出游。光射鱼龙离窟宅，
影摇鸿鸟乱汀洲。凌波未必通银浦，趁月偏怜近彩
舟。忽忆少年清泛处，满身风露独凭楼。”

《帝京景物略》：七月十五日，诸寺建盂兰盆会，夜于水
次放灯，曰“放河灯”，最胜水关次泡子河也。上坟如清
明时，或制小袋以往，祭甫讫，辄于墓次掏促织满袋，
则喜秫竿肩之以归。

中元夜，酒人水嬉，缚烟火作凫雁龟鱼，水火激射，至
“萎花焦叶。”

《齐民要术》：“蜀芥、芸薹，取叶者，皆七月半种，地欲粪熟。
蜀芥一亩用子一升，芸薹一亩用子四升。”种法与芜
菁同。

《旧唐书礼仪志》“考图汶上仅存公玉之仪，度室圭躔，
才纪中元之制。”

《食谱》：“张手美家中元盂兰饼馅。”

《青箱杂记》：魏野，陕州人，有诗名，寇莱公每加前席。野
献莱公生日诗云：“何时生上相，明日是中元。”以莱公
七月十四日生故也。

《老学庵笔记》：故都残暑，不过七月中旬，俗以望日具
素馔享先，织竹作盆盎状，贮纸钱，承以一竹焚之，视
盆倒所向，以占气候。谓向北则冬寒，向南则冬温，向
东西则寒温得中，谓之盂兰盆。盖俚俗老媪辈之言
也。又每云：“盂兰盆倒则寒来矣。”晏元献诗云：“红白薇
英落，朱黄槿艳残。家人愁溽暑，计日望盂兰。”盖亦戏
述俗语耳。

《北京岁华记》：“中元节前，上冢，搭衣服冥钱如清明。各
寺设盂兰会，以长椿寺为盛

《道藏经》：“七月十五日，乃太上老君同元始天尊会集
福世界。”

《道经》。“驽七月十五日中元之节，地官考校，搜选众人，分
别善恶，诸天圣众，普诣宫中，简定劫数，人鬼簿录，饿
鬼囚徒，一时俱集，以其日作元都大献于玉京，及采
诸花果，世间所有奇异之物，玩弄服饰，幡幢宝盖，庄
严供养之具，清膳饮食，百味芬芳，献诸众圣。道士于
其日夜讲诵是经，十方大圣齐咏灵篇，囚徒饿鬼”，当
时解脱，免于众苦，得还人中。若非如斯，难可拔赎。
谢承《后汉书》：佛以癸丑七月十五日托生于净住国
摩耶夫人腹中，至周庄王十年甲寅四月八日生。
《岁华纪丽荆楚记注》：“十五日僧尼坐草为一岁”，云四
月八日结夏，至七月十五日解众僧长养之节，在外
恐伤草木虫类，故九十日安居。又经云：四月八日坐
树下。至七月十五日为一岁。故曰“众僧解夏。”

《太平广记》：贞元中，有崔炜者，尚豪侠。时中元日，番禺
人多陈设珍异，集百戏于开元寺。炜见乞食老妪蹶
而覆人酒瓮，当垆者殴之，炜脱衣为偿其值，妪曰：“吾
善灸赘疣，今有越井冈艾少许奉子，每遇赘疣，只一
炷耳。”炜受之，妪倏不见。有任翁者有斯疾，炜因出艾
一爇而愈。任曰：“谢君子，痊我所苦，有钱十万奉子，幸
从容勿去。”炜因留彼。炜善丝竹，闻堂前弹琴声，诘家
童，对曰：“主人之爱女也。”因请其琴弹之，女潜听而有
意焉。夜将半，女于窗隙间告炜曰：“吾家事鬼，今夜当
杀尔而祭之，汝可遁去。”炜惊悸，断窗棂而走，迷道失
足，坠枯井中。及晓视之，乃一巨穴，深百馀丈，中有一
白蛇。炜叩祝之，蛇遂蜿蜒，将有所适，炜跨蛇而去，于
洞中行数十里，触一石门，莫测是何洞府。须臾，有四
女，命酌醴传觞，炜叩首求归。女曰：“羊城使者当来，可
以随往。”遂有一白羊冉冉，自空而下，背有一丈夫，女
酌醴饮使者曰：“崔子欲归番禺，愿为挈往。”使者唱喏，
女谓炜曰：“中元日须具美酒丰馔于广州蒲涧寺静
室，我辈当送夫人往。”炜再拜告去。女曰：“知有鲍姑艾，
可留少许。”炜但留艾，不知鲍姑何人也。瞬息出穴，履
于平地，俄闻蒲涧寺钟声，抵寺，遂归广州。及中元，遂
设丰洁香馔，留蒲涧寺僧室。夜将半，果四女子伴夫
人至，将晓告去。崔子遂与夫人归，问曰：“昔四女云：‘鲍
姑何人也’？”曰：“鲍靓女，葛洪妻也，多行灸于南海。”炜方
叹骇昔日之妪耳。后乃挈室往罗浮访鲍姑，竟不知
所适。

《古今说海颜濬传》：“会昌中，进士颜濬下第游广陵，遂
之建业，赁小舟抵白沙。同载有青衣年二十许，服饰
古朴，言辞清丽。濬揖之，问其姓氏，对曰：‘幼芳姓赵’。问
其所适，曰：‘亦之建业’。濬甚喜，每住舟即买酒果，与之
宴饮，多说陈隋间事，濬颇异之，或谐谑，即正色敛衽
不对。及抵白沙，各迁舟航，青衣谢濬曰：‘数日承君深
顾其陋拙，不足奉欢笑。然亦有一事可以奉酬，中元
必游瓦棺阁，此时当为君类会一神仙中人。况君风
仪才调，亦甚相称望不渝此约。至时某候于彼’。”言讫，
各登舟而去。濬志其言，中元日决游瓦棺阁，士女阗
咽。及登阁，果有美人从二女仆皆双鬟而有媚态。美
人倚阑独语，悲叹久之。濬注视不易，美人亦讶之。又
曰：“幼芳之言不谬耳。”使双鬟传语曰：“西廊有惠监阇
梨院，则某旧门徒。君可至彼，幼芳亦在此。”濬深喜，蹑
其踪而去。果见同舟青衣出而微笑。濬遂逐美人，叙
寒暄，言话竟日。

《太平广记》：谢自然金泉林中，七月十五日五更，有青
衣七人，内一人称中华云，食时上真至。良久，卢使至，
须臾金母降于庭，自然拜礼，母曰：“别尔两劫矣。”自然
坐，初卢使侍立，久亦令坐。卢云：暂诣紫极宫，看中元
道场，逡巡来云：此一时全胜。以前问其故，曰：“此度不
烧乳头香，乳头香天真恶之，唯可烧和香耳。”

《玉堂闲话》：“南中有选仙场，场在峭崖之下，其绝顶有
洞穴，相传为神仙之窟宅也。每年中元日，拔一人上
昇，学道者筑坛于下，至时则远近冠帔咸萃于斯，备
科仪，设斋醮，焚香祝数，七日而后，众推一人道德最
高者，严洁至诚端简，立于坛上。馀人皆掺袂别而退，
遥顶礼顾望之。于时有五色祥云徐自洞门而下，至”
于坛场。其道高者，冠衣不动，合双掌蹑五云而上升。
观者靡不涕泗健羡，望洞门而作礼，如是者年一两
人。次年有道高者合选，忽有中表间一比丘，自武都
山往与诀别，比丘怀雄黄一斤许赠之曰：“道中唯重
此药，请密寘于腰腹之间，慎勿遗失。”道高者甚喜，遂
怀而昇坛，至时果蹑云而上。后旬馀，“大觉山岩臭秽。
数日后，有猎人自岩旁攀缘造其洞，见有大蟒蛇腐
烂其间，前后上升者，骸骨山积于巨穴之间。盖五色
云者，蟒之毒气，常呼吸此，无知道士充其腹，哀哉！”
《茅亭客话》：“益州大圣慈寺，开元中兴创，周回廊庑，皆
累朝名画，冠于坤维。东廊有维摩居士堂，盖有唐李
洪度所画，其笔妙绝。时”值中元日，士庶游寺，有三少年俱善音律，因至此指天女所合乐云：“是《霓裳羽衣
曲》第二叠头第一拍也。”其中勾生者即云：“某不爱乐，
但娶得妻，如抱筝天女足矣。”遂将壁画者项上掐一
片土，吞之为戏，既而各归。勾生是夜梦在维摩堂内，
见一女子，明丽绝代，光彩溢目，引生于窗下狎昵。因
是每夜或就生所止，或在寺宇中缱绻。迨月馀，生舅
氏范处士者，见生神志痴散，似为妖气所侵。或云：“服
符药设醮，拜章除之，始得。”生父母颔之。其夜天女对
生歔欷不自胜，曰：“妾本是帝释侍者，仰承思慕，不夺
君愿，托以神契，君今疑妾，妾不可住。君亦不必服诸
符药，妾亦不欲忘情。”于衣带中解玉琴爪一，对曰：“聊
为思念之物，君宜保爱之，自此永诀。”生捧之，无言酬
答，但彼此呜咽而已。既去，生自是日渐羸瘠，不逾月
而卒。玉琴爪其家收得，至顺寇时方失之，壁画天女，
至今项上指甲痕尚存焉。